Cicch Simonetta

El **Cicch Simonetta** (*Franzesch Simonetta*, Caccuri, 1410 - Pavia, 30 de ottober 1480) a l'è staa 'n diplomatich, politegh e crittograf italian. 

## Biografia
Nassuu in Calabria, el gh'ha 'n ottima educazion: el studia di prevet e 'l impara 'n poo de lengov e 'l se laurea a Napoli in utroque iure. A l'è notaa per la sova abilità a l'è ciamaa in del 1435 'me consiliee a la cort d'Angiò ma in del 1444, consiliaa del sò barba, el se mett al servizzi del Franzesch Sforza, a l'epoca ancamò liber condottiee. El resta, a bon cunt, ligaa anca a Napoli, degià che in del 1448 a l'è nomenaa a la *Camera Summaria*.

### Al servizzi di Sforza

Deventaa consiliee del Franzesch Sforza, a l'è nomenaa insemma al Lissander Sforza, in del 1449, ligaa a Venezia. A l'è nomenaa anca canzelee del Ducaa e ghe dann el feud de Sartirana, che 'l fortifega. In del 1452 el se marida cont la Lisabetta Vesconta, fioeula del Gaspar, Secretari personal del Duca e in del 1456 a l'è nomenaa zittadin onorari de Noara, de Lod - de che l'è staa governator militar - e de Parma. In del 1465 el scriv i *Constitutiones et Ordines* per miôrà la gestion de la canzelleria.

A la mort del Franzesch el deventa secretari del noeuv Duca Galeazz Maria Sforza: in 'sto roeul l'avvia la costruzion de dò cappell a la Gesa del Carmen e 'l ciama a Milan el Josquin des Prés, el Antonello da Messina e 'l primm liber stampaa in grecch in l'area italega.

In del 1474 a l'è nomenaa tutor di fioeui del Duca e vun di sò fioeu, che l'éra deventaa pret, a l'è nomenaa canonegh del Dòmm de Milan. A l'è onoraa cont on blason e anca i sò fredej, fedej servitor de Milan, a hinn onoraa. 

In del 1476, dopo che han sassinaa el Duca, a l'è nomenaa minister de la Duchessa Bona de Savoja, per tutelà el Gian Galeazz Sforza, de domà 8 agn: In 'sto roeul de reggenza de facto el governa el Ducaa cont el lassà a la Duchessa, reggenta effettiva, domà 'n quaj poder.

In 'sto roeul a l'è malvist di milanes, che pensaven de dovè fedeltà domà al Duca, e voreven mìnga vess governaa de vun minga milanes. Tra l'alter l'ha anca guadagnaa di danee in quell period per el sò incarich, ròba che l'è piasuda no ai sgent.

### La disgrazia
La Bona, vista la sova emarginazion e 'l malcontent, el decid de slontanà i Simonetta de cort per svesinà el cognaa Lodovigh el Moro. A l'è stada la rovina del Simonetta, che l'ha profetizzaa a la Bona che gh'avarien tajaa el coo a lu ma che lee, a la fin, l'avaria perduu el Stat.

Entraa el Moro a Milan, cont la volontà de liberà la Duchessa e la città de la tirannia, el Simonetta a l'è menaa via.

Processaa a Pavia per 22 capp de imputazion, a l'è defenduu del dottor de legg Ambroeus Opizzon: mittuu denanz a dò alternativ - pagà 500'000 fiorin o vess decapitaa - el paga minga e l'è donca mazzaa el 30 de ottober del 1480 al Castell de Pavia. Tucc i sò terr a hinn confiscaa e daa soratutt al Stat - anca se Fagnan a l'è daa inveci a l'Ambroeus de Rosaa - e 'l Moro el ciappa la reggenza, per rivà poeu a cascià via el Duca e la mader del governo del Stat.

## Attività de crittografia

El Simonetta a l'era attiv anca in la crittanalisi: l'ha publegaa in del 1474 on elench de 13 pont in su di maner de decifrà di test senza avègh la ciav. In tra 'sti consili quell de guardà i letter finai di paroll per capì se fussen in volgar o in latin: se fussen staa cinch sarien staa in toscan, menter se fussen staa pussee sarìa staa in latin. De 'sti letter el saria staa dònca fazil, cont el guardà a dì letter assee doperaa, provà a trovà la pupart di letter per capì el test. El riporta, tra l'alter, di informazion interessant in su la lengua lombarda de l'epoca, vist che l'ha dii che a l'epoca tucc i idioma italian, scritt, gh'even i vocai a la fin e che la lettera "q" a l'era, sia in lombard che in latin, seguida de la "u".

## Bibliografia
* Buonafalce, A. *Cicco Simonetta's Cipher-Breaking Rules*, in *Cryptologia* XXXII: 1. p. 62-70, 2008.
* Colussi, P. *Cicco Simonetta, Capro Espiatorio di Ludovico il Moro*. Storia di Milano Vol. VII, Milano, 1957.
* Natale, A. R. Ed. *I Diari di Cicco Simonetta (1473–76 e 1478*), Milano, 1962.
* Perret, P.-M. *Les règles de Cicco Simonetta pour le déchiffrement des écritures secrète*, in *Bibliothèque de l'École des chartes* (1890) p.516-525.
* Pesic, P. *François Viète. Father of Modern Cryptanalysis—Two New Manuscripts*,  in*Cryptologia* XXI: 1. 1-29. 1997.
* Sacco, L., *Un Primato Italiano. La Crittografia nei Secoli XV e XVI*, in *Bollettino dell'Istituto Storico e di Cultura dell'Arma del Genio*, Roma, December 1947.
* Smith, Rev. J., Ed. *The Life, Journals and Correspondence of Samuel Pepys*, 1841.

## Alter progett

## Vos corelaa
*Simonetta (familia)